Les regidores de Burjassot Lluna Àrias i Olga Camps, responsables de Benestar Social i Serveis Socials, es reuneixen amb la diputada de Benestar Social, Mercedes Berenguer, per posar en comú les seues polítiques
2025-07-24

Les regidores de l’Ajuntament de Burjassot, Lluna Àrias, regidora responsable de l’àrea de Benestar Social, Igualtat i Desenvolupament Local, juntament amb Olga Camps, regidora de Serveis Socials es van reunir, dimarts passat 23 de febrer, amb la diputada de la mateixa àrea, Mercedes Berenguer, amb l’objectiu de posar en comú les respectives polítiques que s’estan duent a terme en ambdues institucions, en aquestes matèries.

Durant la trobada, de la qual Lluna Àrias ha destacat “la bona sintonia entre les dues parts”, la diputada ha informat de les futures convocatòries d’ajudes per a municipis i ha presentat els diferents projectes que s’estan treballant des de l’àrea, destinats tots ells a la millora de la qualitat de vida de les persones. Per la seua banda, les regidores de Burjassot han ofert la col·laboració del municipi per a tot allò que es puga necessitar, des de la Diputació.

Per a Lluna Àrias, “reunions com aquestes són fonamentals, no solament per a aconseguir millors oportunitats de finançament de les accions desenvolupades en el nostre municipi, sinó també per a conéixer, d’una banda, i donar a conéixer, per una altra, les polítiques que s’estan desenvolupant per a millorar les condicions de vida dels nostres veïns i veïnes”.

Per la seua banda, per a Olga Camps, “treballar en conjunt totes les administracions és vital per al desenvolupament d’accions que ens permeten augmentar la qualitat de vida dels nostres i veïns i veïnes, i per descomptat, és molt efectiu a l’hora de realitzar polítiques conjuntes“.